
PREFACO 


Gon§alo Neves komencis poemifar en Ido en 1999. Til 
2002 il publisis plura poemi en Progreso ed Idolisto. En 2002 
aparis lua poemaro Dazlo, en qua il kompilis omna sua Ido- 
poemi tillore aparinta. Ta libro, kontenanta 13 poemi, rieditesis 
en 2017 e 2019. 

En ica nova kolekturo, ja anuncita en ped-noto dil triesma 
edituro di Dazlo, Neves insertis omna poemi quin il skriptis de 
pos 2002. Kin de ca 18 poemi ( Bel idiomo, Odo ad absenta 
spozino, Pastoralo mea, Dum ke flatuis me e La viruso ) ja 
publisesis en Idolisto od en la jurnalo Posta Mundi, ma le 
cetera aparas hike unesma-foye. 

Neves explikis a me quale il ordinare (quankam ne 
sempre) skriptas sua poemi. II havas mikra kayero (formato 
A5) kun harda kovrilo verda (quan il mencionas en sua poemo 
Linguo blua), en qua il skribas la versi per nigra-inka bul- 
skribilo. II montris a me la kayereto, quan me foliumis: il ofte 
emendas e forstrekizas vorti o mem tota versi, e do kelka 
pagini aspektas vera pelmelo, kun parti di sequanta poemo 
mixita a parti dil antea. Erste pose, kande il supozas havar la 
“definitiva” versiono, il komencas tipo-skribar ol per 

komputero. Tamen me komparis kelka poemi tipo-skribita al 
fonta versioni manu-skribita e remarkis kelka mikra diferi... 

En ica poemaro, kompare al antea, Neves parolas min ofte 
pri amoro e plu ofte pri la linguo ipsa, quan il laudas e 
prikantas quale amoreskinto. Ica relato di poeto a la linguo 
quan lu uzas por poemifar semblas a me esar kelke stranja od, 
adminine, neordinara. II himnifas pri Ido kun astoniva exalteso 
e komprenigas ke ica linguo es nekareebla en ilua poezial 
produktado, ke sen lu ilua cerebro funcionus altre. En ica 
poemi il sempre uzas la pronomo lu (nultempe ol...) por parolar 
pri Ido, ed en kelka okazioni il mem adparolas la linguo direte, 
evidente rekursante al pronomo tu, por krear plu intima 
atmosfero. 

Ja antee, en sua Esperanto-poemaro Simptomoj (1999), 
aparinta du yari pos ke il unesma-foye lernis Ido, Neves 
poemifabis pri lingui, pri lia importo kom vehili di sentimenti e 
pri lia interdiferi. Exemple, en la longa poemo Amoroj 
(“Sexuagi”), il atribuas sexui a diversa lingui (la Latina, 
Portugalana, Kataluna, Angla, Esperanto ed Ido kom femina, e 
la Hispana, Italiana e Franca kom maskula) e hipotezifas ke Ido 
naskis de sexuago inter la Franca (“la maxim galanta, flatera e 
mielatra” linguo) ed Esperanto. En altra poemo, Lingvoj kaj 
naturo (“Lingui e naturo”), il dicas ke Interlingua “es salado 
kun kelka ordino”, kontre ke Ido “es ordino kun kelka salado”, 

Esperanto es ‘Tordino absoluta kun aromo di naturo” e 
Volapiik es “l’ordino absoluta kun aromo di alkoholo”. Fine, 
en triesma poemo, Konditorskcija (Rusa vorto signifikanta 
“sukrajerio”), il mem prizentas tota verso en Volapiik (Menade 
bal speli bal, “Ad un homaro, un espero”) e tri-vorta verso 
makaronika, en Ido, Volapiik ed Esperanto: Internaciona piik 
cioma (“Intemaciona linguo total”)... 

Forsan ne es hazardala ke ica poemaro aparas precize en la 
nuna tempo di globala foleso, kande la homaro semblas esar 
itere pronta por dementerio. 1 Ka poezio ipsa ne es speco di 
foleso? Forsan yes. Tamen semblas a me ke parolesas pri 
foleso ulmaniere salutara... 


Nuno Femos 


1 Ja en 1934 (Progreso 100, p. 2) on povas lektar ica vorti dal 
“redakterio” (do, probable da Alphonse Matejka ipsa, lora 
chefredaktero): “quon ni povas demandar de generaciono qua — ni 
konfesez lo en tota sincereso — es matura por dementerio?”... 

Ido 


Ideo por unu, 
deo por altru, 
idolo por ica 
dolo por ita. 

Nur un litero distingas 
lo distinta 
de lo instinta. 

En amiko sidas amo, 
en amoro lojas moro, 
en poemo, 
mem sen temo, 
jacas emo. 

Linguo blua 


Verda kovrilo... 

Ne importas: 

mea kordio pensas blue, 

e mea mento fluas senlimite. 

Nur la linguo 
qua donos a me bele 
lo bel e pura di pensi 
laxa e friskanta, 
nur ta linguo, 
nur tala linguo, 
nur lu, 

(magial sonato), 
nur lu fitos, 
nur lu konvenos, 
nur lu povos 
expresar omna nuanci 
e singla detalo 
di mea anmo. 



Ho, kara linguo desprizata, 
me komprenas la pulsado 
di tua vorti harmonioza. 

Me sentas tu 

kom intima kompano. 

Mea cerebro prizas tua normi, 
e mea kordio sentas tua vibri. 

Kun tu e per tu 
me povos morge e sempre 
expresar la tot ampleso 
di mea mondo semble mikra. 

Tu helpos me kreskar, 
e me helpos tu vivar. 

De tombi apene konocata 
sonas matida voci di pioniri. 
Me savas askoltar oli. 

Me povas komprenar li. 

Rigoroza, exakta, ma samtempe 
sat laxa por kreado, 
yen perfekta kombinuro 
flegenda omna-instante. 

Tu duros, 
e me duros kun tu 
e pro tu. 

Bel idiomo 


Bel idiomo blua, 
nur tu fitas 

en mea cerebro labirinta, 
nur a tu me rekursez 
por expresar lo intima 
di mea maxim rafinita pensi. 

Dum ke la stomakon 
skrapas digesti sturmoza, 
che tu me serchas refujeyo, 
per tu me komunikos al mondo 
l’unikeso di mea anmo, 
lo distingiva di mea eso. 

Pro quo me duras marchar 
sur treko sinuifanta? 

Pro quo me vidas adversi 
an singla angulo dil voyo? 

Ka me vidas o nur imaginas? 
Ka me savos dicar lo dicenda? 


11 



Tanta rebusi en la kapo! 

Ka tandem me trovos busolo 
e videskos la faro vartanta? 

Dume tu, idiomo sonor e miniona, 

eskartez tua ali, 

extensez tua kapo, 

vokez e lurez, 

montrez tu a ni, ad omni, 

ne celez tu dop la velo 

di glorio pasinta 

o di ecelo laudata. 

Esez kun la mondo e por la mondo, 
expresez lo moderna moderne, 
helpez eruditi ed ordinari 
por interkompreno maxim dezirinda 
en nia epoko tante trublata! 

Andreas Juste 


Tua versi titilas oreli mea 
e, dum titilar, li pensigas 
pri nia fiereso esar Idisti. 

On kantis olim pri la morto 
dil lasta poeto nialingua, 
ma tal dio ne ja venis, 
e nultempe on vidos tal kozo. 

Sempre sonos l’idiomo sonor, 
bel e pur qual aquo limpida. 

Lu sempre atraktos nova bardi, 
qui trovos en lu plezuro senfina, 
e tu, kar Andreas, vivos kun lu 
por sempre, kun tua monumenti papera. 

A Couturat 


Pro quo tal violento 
raptis de ni e del mondo 
tua mento lucida? 

Filozofo, tu vizis ordino, 
diciplino mental, 
rafinita raciono 
inter la sovaja kustumi 
dil expresado homal. 

Ho, filio di lumo! 

Tu parpensis, tu meditis, 

tu konstruktis framo maxim solida 

ed ofris omna frukti 

di fekund intelekto 

por progreso, 

ne nur titule, ma reale, 

por ecelo omna-felda. 


14 



Tua ardua esforci ne perdesis: 
ni heredis la tota verko 
e sorgas lu, flegas lu. 


Tua spirito permanas e fluktuas, 
dum ke ni, nura gasti, 
exploras vorti, aspiras erudeso 
e revas pri dio futura, 
kande la mondo erektos 
la monumento quan meritas 
tua verko nemortiva. 

Itere 


Me renkontris tu itere. 

Ni bone interkonocas, 
tu e me, 
me e tu. 

Nia relato es specal ed unika: 
ni quaze interkonocas de eterna tempo, 
de altra sezoni apene sentebla. 

Tu savas lo 
e tu joyas savar lo: 
nultempe tu cesis habitar 
la maxim mikra anguli 
di mea kordio spacoza. 

Nia uniono mental 
permanos e persistos 
malgre interrupti, 
malgre heziti. 

Sen tu 

mea cerebro funcionus altre, 
e mea fingri indijus 
la dolca susuro di tua vorti. 

Kara linguo blue bela: 

ne cesez sonar 

en nia mondo bunta, 

hastoza, 

indiferenta, 

blazita... 

Odo ad absenta spozino 


Tu mankas a me 
en ca domo solitara. 

Nia spegulo reflektas 
omna nuanci di nia vivo 
komuna, 

ek epizodi mikra, 
nur nia, 

netransmisebla, 
nekomunikebla, 
sentebla nur 
en lo intima 
di nia duo. 

Lo tua 
e lo mea 

en ofta konkordo 
di amoro sempra. 

Kande me acensas 
l’eskalero di nia hemo, 
me audas tua pazi 
en mea mento sospiranta. 

Nur tu povas 
plenigar la lakuni 
di mea ento friskema, 
sempre serchanta lo nova, 
chanjema, nesekura, 
aspiranta metodi habila 
cis e trans lo posibla. 

Nur tu povas sustenar 
tanta tendenci, 
tanta deviaci. 


Nur tu 

povas amorar me 
sen irga dominaco. 

Nur tu respektos 
lo singulara 
di mea komplikeso. 

Nur tu 
e me 

interamoros tale 
sen irga limito 
en nia mondo unika. 

Karino, 

ni durez l’aventuro 
e partoprenez lo sekreta 
di nia certeso. 

Venez! 


Venez! 

Ni esez libera kune 
malgre omna obstakli. 

Ni vivez komplete 
dum oglar vers lo nuna 
sen obliviar lo lora. 

Venez! 

Ne es tarda, 
ni iros sen kateni 
kun kordio lax ed ajil. 

La mondo es nia, 
sen limiti, 
sen impedi, 
tu e me, 
nun e sempre. 


21 



Kune 


Vadinte en fango sordida, 
ni savas ke ni vinkos. 

Ni konocas l’enemiki 
di nia komun feliceso 
e ni evitos, ni eludos, 
ni eskartos irga stroki 
e duros pazar e kurar 
kune 

vers nia liberesko final, 

definitiva, 

neretrovokebla. 

Lore, 
nur lore, 
tu e me 
divenos unu. 

Grizesko 


Ka tu ne sentas lo? 

Nia relato koldeskis 
sen ke tu o me 

perceptis simptomo o motivo. 

Proximeskas la mez-evo 
quan me sempre tante timis 
e quan tu neglijis, forsan juste. 

Mea nevralgio duopla 
di ciatika nervo til nun robusta 
amorcis la cirkuito 
di splino nun kreskanta. 

Yes, me enoyas la vivo 
transitive ed objektale. 

Ka forsan me ja vivis lo vivinda, 
e nun nulo altra restas 
kam iterar pasinta ceni? 

Tamen tu, 

sempre plena de energio, 

entuziasmo, 

impetuo, 

optimismo, 

certe tu, 

entraprezema, 

sempre friskanta, 

kuracos e risanigos me, 

e tale tu ipsa 

grabos ne-efaceble 

salianta literi di nov etapo. 

Pastoralo mea 


Ca-nokte me konjektas ke existas 
altra kolorito lor la Kristnaski 
kun rentiri e buraski nivoza. 

Me adpazas vetrino sur la strado 
e haltas ibe, muta, vertikal, 
dum ke la dorso examenas hasti 
e frenezii cis la neta vitro. 

Transvitre me serchas la prima nasko 
(Esperi lore lojis en la stablo 
obskur, an kripo sur litiero!) 
ma trovas nur groteska fardo bunta, 
peruki, maskili e krizokalko. 

Cintilifanta kripi oripela 
ca-nokte ofras lauta bonimento. 

De ibe karakolas la barbozi 
en reda boneto velura, gaye, 

kun saki bufanta, plena de trompi, 
reklami mentiera, fals idoli, 
e gestas al turbo stras-avida. 

Ca-nokte me perceptas la vigilo 
da enti suspendata qui expektas 
retroveno di lo prime naiva. 

Ne sonas brami di asni e bovi; 
korpuskuli torporanta vartas nun, 
super neon-ampuli dazlanta, 
til ke venos mesiatri habila 
en nov uniformi ed itere 
anuncos lo kredenda da ni omna... 

Foresto 


En foresto, 
nur en foresto, 
inter arbori tace komplica, 
on sentas libereso plena. 

Nur en foresto 

suno ed ombro interludas konkorde. 

Ibe gorgeas habitanti fidela 

inter percho e flugesko itera: 

aliziti simbola 

qui establisas frontiero 

inter cielo e tero, 

juante lo bona di amba mondi. 

Nur ganinte lia fido, 
on vere povas 

sejornar en foresto sen impedo. 

Nur perceptinte lo saja di lia babili, 
on povas komprenar 
l’intima gramatiko di naturo. 

Pro to me ne volas livar 
ca refujeyo tante aceptema; 
pro to me itere divenas novico 
e me lernos l’etern alfabeto 
sen prezunto di civilizito, 
e tale me avancos e progresos 
pos abasir me til la nivelo 
di kreiti sen busolo, 
ma sempre certa pri la voyo 
sequenda e sequata. 

Lum-efekti 


L’ombro kontenas 
Omna nuanci di koloro. 

Nur persevero tra l’ombro sucesos 
Sizar la tota gamo di lo sekreta. 

Ombro, kompano di silenco, 
Donez a me tua obskura lumo 
Por eskartar la dazlo 
Da moderna teoremi. 

Bagatelo 


Meditar, lektar e skriptar 
suficas por vivo felica. 

Por to me tamen bezonas 
silenco e tempo libera. 

Ma vicinal muziko bruisa 
od aboyo di hundo sur korto, 
rekorto-mashin’ rotolanta 
sur vasta gazono cirkuma 
impedas reflekto e kreo, 
cerebron inkombras per gango, 
qua stuntas jermifo di versi... 

Vakua hori 


Feminal versi 
papilionagas ca-nokte 
inter cirkonvolucioni 
di linguo cerebral. 

Nedormiveso tua 
metos ali di fantazio 
ed igos tu explorar 
la profund radiki 
di tua senpoveso. 

Venez! Akompanez me 
dum marchar vers la solvo 
ed abuteyo di omno... 

Dum ke flatuis me 


Dum ke flatuis me, 
sentis me inspiro 
ed interna suflo 
en cerebro mea. 

Dum ke flatuis me, 
en la kapo naskis 
la rebel deziro 
krear nov idiomo. 

Dum ke flatuis me, 
me kun hasto kuris 
vers fetid latrino 
por intern alejo. 

Dum ke flatuis me, 
me kun blazo sidis 
sur la vazo blanka 
e la verko kreis. 

Dum ke flatuis me, 
e l’anuson livis 
singla brun sociso, 
nova vorto naskis. 

Dum ke flatuis me, 
me jargono forjis, 
quan me quik judikis 
kom idiomo pronta. 

Dum ke flatuis me, 
me la ego nutris 
e prolongis vane 
la Babel-turmego... 

Rimi di naturo 


Ucelo flugas en kalm cielo, 
kavalo kuras tra verd valo, 
griz musho zumas en dens busho, 
leono sidas sur or trono, 
abelo ofras falva mielo, 
kastoro rodas hard arboro, 
elefanto es bon giganto, 
papiliono es miniono, 
ronronas kato sur sik mato, 
exhalas floro bon odoro, 
oranjo vokas quika manjo, 
ma homo gustis reda pomo: 
serpento duktis lu a tento... 

La viruso 


Kontre ca Liliputano, 
raskala kornoza grano, 
leda filio di putano, 
helpas nula talismano 
nek pilulo o tizano 
di vortoza sharlatano, 
nam ne haltas la tirano, 
mem se likas la butano, 
o se pafas serbatano, 
o se suflas uragano... 

Fugas do irga kristano, 
desmetinte la sutano, 
quaze de kruel satano. 
Anke pia franciskano, 
e panikoz anglikano 
kun tre pala puritano, 
e kuras mahomedano, 
(qua es eminent sultano) 
embracante la korano 

e trusante la kaftano, 

(dum ke falas la turbano) 
vers rapida karavano, 
quan ja vartas por permano 
plu longa kam tot semano, 
kun tre skarsa sika pano, 
senvirusa vast savano. 

Lin imitas la pagano, 
irga judo e profano, 
la soldato, kapitano, 
la tenoro e soprano, 
la doktoro e cigano, 
tutelero ed orfano 
e mem (quala stranja klano!) 
verd o blu samideano... 

Ne flugas l’aeroplano, 
ma trans e cis l’oceano, 
ye singla meridiano, 
en kliniko o kabano, 
di esforco yen emano, 


36 



(nul amuzo, nula flano, 
nula lekto di romano, 
nula pleo di piano!): 
mediko sorgas organo 
e sutas irga membrano, 
flegisto solvas esvano. 
Novico o veterano, 
omn experto es humano 
ed amiko e kompano! 

Jacas irga samsortano, 
(senpekunia bas-klasano 
o maxim richa bramano, 
babilem Italiano 
o tacem nordal Germano) 
sur kamilo o divano: 
omnu juas akompano! 

E pos kurta tempo-spano 
ekpulsesos leviatano. 
Omnu tushos pasamano 
sen timar virus-arkano. 

La fidela chambelano, 
juante saneso-gano, 
sorgos la bel porcelano. 

Itere kreskos la kano 
e florifos la platano. 

En silvo l’orangutano 
savuros pulpoz banano. 
Rifalos do varma guano 
de fluganta pelikano. 
Retrovenos kormorano, 
matine kantos la hano, 
parados mem la fazano, 
e joyos irga terano! 

Dek e ok yari pos Dazlo, aparinta en 2002 (e rieditita en 
2017 e 2019), Gongalo Neves lansas nun sua duesma Ido- 
poemaro, konsistanta ek dek e ok poemi pri diversa temi, 
precipue amoro e la Linguo Internaciona ipsa, quan 
l’autoro judikas kom instrumento nekareebla por expresar 
“omna nuanci e singla detalo” di sua anmo. 

Ica kolekturo kontenas omna poemi quin l’autoro skriptis 
de pos 2002. Kin de li publisesis antee en Idolisto od en la 
jurnalo Posta Mundi. Le cetera aparas hike unesma-foye. 






